**MIES SIJAISISÄNÄ -työpaja Oulu 18. - 19.5.2016**

**ISYYTTÄ PARRASVALOISSA**

Sijaisperheet ovat tavallisia, tehtäväänsä valmennettuja perheitä, joissa syntymäperheestään erossa oleva lapsi saa sekä kodin että perheen. Terveyden ja hyvinvoinnin laitoksen tilastojen mukaan Suomessa eli vuonna 2014 sijaisperheisiin sijoitettuna 6 233 lasta. Noin puolet sijaisvanhemmista on miehiä, sijaisisiä. Sijaisisät ovat asiantuntijoita perheensä lasten asioissa kuten sijaisäiditkin, mutta viranomaisten ja yhteistyökumppanien aktiivisuus ja mielenkiinto suuntautuu usein vain äiteihin.

**ASIANTUNTIJANA SIJAISISÄ**

Osallistavassa työpajassa pääset pohtimaan miesten näkyvyyttä ja merkitystä lapsen arjessa ja sen verkostossa. Sijaisisyys on kasvattajana, kiintymyssuhteen rakentajana ja lapsen asioiden asiantuntijana toimimista.  Sijaisisäksi tuleminen, isyyden jakaminen toisen isän kanssa ja lapsen sijoituksen jatkumisen epävarmuus ovat sijaisisyyden erityispiirteitä. Työpajassa sijaisisänä toimimisen erityiskysymyksiä, rikkautta ja raastavuutta tutkitaan yhdessä keskustellen.

**SIJAISIEN PIENRYHMÄT**

Tukea sijaisvanhempana toimimiseen tuovat vapaaehtoisten sijaisisien ohjaamat pienryhmät. PePPi -hankkeen sijaisisien ryhmissä puhutaan auki sijaisvanhemmuuden kipukohtia. Niissä konkarit näyttävät tietä nuoremmilleen ja nuoremmat avaavat tuoreita näkökulmia.

Sijaisisien pienryhmätyöskentelystä avataan kaksi eri mallia, joihin työpajan osallistujat pääsevät tutustumaan hyödyntäen omia kokemuksiaan. Ensin tutkitaan lapsen verkostoa ja tehdään havaintoja. Sitten käydään läpi kysymyksiä, joita puolistrukturoidussa sijaisisätyö -ryhmämallissa miesten kanssa työstetään.

Toisessa mallissa isät tuovat ryhmään itse asioita ja niitä ratkotaan yhdessä vertaisten kesken. Keskustelun sisällöt vaihtelevat sijaisperheiden elämään liittyvistä rakenteellisista ja juridisista asioista arkeen ja syvimpiin isyyden ja sijaisisyyden mukanaan tuomiin tunteisiin asti.

Lopuksi PePPi -hankkeen sijaisisäryhmien isät virittävät paneelissa keskustelua mm. miesnäkökulman vahvistamisesta erilaisissa lastensuojelun ja perhehoidon prosesseissa.

Viisivuotinen (2012-2016) kehittämishanke Vapaaehtoiset voimavarana sijaisperheiden tukemisessa sai työnimensä PePPi kolmen taustajärjestönsä Pelastakaa Lapset, Perhehoitoliitto ja Pesäpuu ry nimistä. PePPi kuuluu RAY:n Emma ja Elias –ohjelmaan.

**Työpajaa ohjastavat** Markku Siira ja Seppo Kinnunen, paneelissa mukana lisäksi Arto Peränikara ja Pasi Orava, mukana lisäksi Virpi Vaattovaara PePPi –hankkeesta

www.peppivoimaa.fi